## Odluka Ustavnog suda Republike Hrvatske broj: U-IIIVs-4655/2007 od 24. lipnja 2008.

### NN 78/2008 (7.7.2008.), Odluka Ustavnog suda Republike Hrvatske broj: U-IIIVs-4655/2007 od 24. lipnja 2008.

# USTAVNI SUD REPUBLIKE HRVATSKE

**2567**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Aldo Radolović, predsjednik Vijeća, te suci Marko
Babić, Mario Jelušić, Davor Krapac, Duška Šarin i Nevenka Šernhorst, članovi
Vijeća, odlučujući o ustavnoj tužbi koju je podnijela N. S. iz Z., na sjednici
održanoj 24. lipnja 2008. godine, jednoglasno je donio

## ODLUKU

I. Ustavna tužba se usvaja.
II. Ukida se rješenje Vrhovnog suda Republike Hrvatske broj: Gzp-177/07-5 od 5.
listopada 2007. te se predmet vraća Vrhovnom sudu Republike Hrvatske na ponovni
postupak.
III. Vrhovni sud Republike Hrvatske dužan je donijeti novo rješenje u najkraćem
mogućem roku, ali ne duljem od trideset (30) dana, računajući od prvog idućeg
dana nakon objave ove odluke u »Narodnim novinama«.
IV. Ova odluka objavit će se u »Narodnim novinama«.

```
Obrazloženje
```

1. Na temelju članka 62. Ustavnog zakona o Ustavnom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst, u daljnjem
tekstu: Ustavni zakon), podnositeljica je 17. prosinca 2007. podnijela ustavnu
tužbu protiv rješenja Vrhovnog suda Republike Hrvatske broj: Gzp-177/07-5 od 5.
listopada 2007., kojim je odbijen njezin zahtjev za zaštitu prava na suđenje u
razumnom roku.
U ustavnoj tužbi podnositeljica navodi da se u konkretnom slučaju radi o
postupku koji je žurne naravi te stoga smatra pogrešnim utvrđenje Vrhovnog suda
Republike Hrvatske da se duljina trajanja parničnog postupka gotovo četiri (4)
godine, a koji se u trenutku podnošenja zahtjeva vodio pred Županijskim sudom u
Zagrebu pod brojem: Gž- 2954/07, ne smatra prekoračenjem razumnog roka i
povredom prava na suđenje u razumnom roku, zajamčenog člankom 29. stavkom 1.
Ustava.
Podnositeljica smatra da su joj povrijeđena ustavna prava iz članka 19. stavka
2. i članka 29. stavka 1. Ustava te članak 140. Ustava. Ističe i povredu članka
6. Konvencije za zaštitu ljudskih prava i temeljnih sloboda i Protokola broj:
1., 4., 6. i 7. uz Konvenciju (»Narodne novine – Međunarodni ugovori«, broj
18/97., 6/99. – pročišćeni tekst i 8/99. – ispravak) te predlaže usvajanje
ustavne tužbe, ukidanje osporenog rješenja uz davanje naloga Županijskom sudu u
Zagrebu da u roku od tri mjeseca donese odluku, kao i da joj se dodijeli
primjerena naknada.

2. ČINJENICE VAŽNE ZA USTAVNOSUDSKI POSTUPAK

Ustavni sud je u postupku pokrenutom ustavnom tužbom, na temelju navoda ustavne
tužbe, uvida u spis Vrhovnog suda Republike Hrvatske broj: Gzp-177/07 i uvida u
spis Općinskog suda u Zagrebu broj: P-11993/03, utvrdio pravno relevantne
činjenice za odlučivanje o povredi ustavnog prava podnositelja, zajamčenog
člankom 29. stavkom 1. Ustava.

2.1. PARNIČNI POSTUPAK (PRED OPĆINSKIM I ŽUPANIJSKIM SUDOM)

Podnositeljica je 4. prosinca 2003. podnijela tužbu Općinskom sudu u Zagrebu
protiv tuženika, P.-m. f. S. u Z., radi zaštite od nezakonite radnje.
Na ročištu održanom 5. ožujka 2004. tuženik je dao odgovor na tužbu. Sud je
odredio da će se sljedeće ročište zakazati po prijedlogu podnositeljice, nakon
što se očituje na navode iz odgovora na tužbu.
Podneskom od 9. rujna 2004. podnositeljica se očitovala na navode te je
podneskom od 17. studenoga 2004. zatražila zakazivanje ročišta.
Podneskom od 12. siječnja 2005. podnositeljica je požurila sud na postupanje.
Ročišta su zatim održana 18. ožujka 2005. i 5. srpnja 2005.
Na ročištu održanom 24. listopada 2005. sud je proveo dokaze saslušanja svjedoka
i podnositeljice.
Podneskom od 9. studenoga 2005. tuženik je dostavio sudu Odluku o izboru
podnositeljice u znanstveno zvanje te Pravilnik o ustroju radnih mjesta kod
tuženika.
Ročište zakazano za 13. siječnja 2006. odgođeno je na prijedlog tuženika.
Podnescima od 19. siječnja 2006. i 16. veljače 2006. tuženik se očitovao na
dosadašnji tijek postupka.
Sljedeće ročište održano je 21. veljače 2006.
Nakon održanog ročišta 10. ožujka 2006. sud je donio i objavio presudu, kojom je
odbio tužbeni zahtjev podnositeljice.
Podnositeljica je 10. travnja 2006. podnijela žalbu.
Rješenjem suda od 11. srpnja 2006. spis je dodijeljen drugom sucu radi odlaska
dotadašnjeg suca na novu dužnost.
Spis je povodom žalbe dostavljen 31. kolovoza 2006. Županijskom sudu u Zagrebu
na daljnje postupanje, koji je vraćen 6. veljače 2007. radi priklopa spisa broj:
Pr-21851/03.
Spis je ponovno 16. svibnja 2007. proslijeđen Županijskom sudu u Zagrebu.
Županijski sud u Zagrebu donio je 26. lipnja 2007. presudu broj: Gž-2954/07,
koja je uručena podnositeljici 28. rujna 2007.

2.2. POSTUPAK ZA ZAŠTITU PRAVA NA SUĐENJE U RAZUMNOM ROKU (VOĐEN PRED VRHOVNIM
SUDOM REPUBLIKE HRVATSKE)

Na temelju odredbe članka 27. stavka 1. Zakona o sudovima (»Narodne novine«,
broj 150/05. i 16/07.), podnositeljica je 2. travnja 2007. podnijela Vrhovnom
sudu Republike Hrvatske zahtjev za zaštitu prava na suđenje u razumnom roku u
postupku koji se vodio pred Županijskim sudom u Zagrebu.
Vrhovni sud Republike Hrvatske zauzeo je stajalište da se duljina spornog
postupka, za koji je utvrdio da se u pravno relevantnom razdoblju od podnošenja
tužbe 4. prosinca 2003. do donošenja odluke o zahtjevu podnositeljice (5.
listopada 2007.) vodio u trajanju od tri (3) godine, deset (10) mjeseci i jednog
(1) dana, ne može smatrati prekoračenjem razumnog roka.

3. PRAVO VAŽNO ZA USTAVNOSUDSKI POSTUPAK

Mjerodavno pravo sadržano je u odredbama članka 4. stavka 1. i članka 27.
stavaka 1. i 2. Zakona o sudovima te u odredbama članka 62. stavka 1. Ustavnog
zakona.
Navedene odredbe glase:

*Članak 4.*

*(1) Svatko ima pravo da zakonom ustanovljeni i nepristrani sud pravično i u
razumnom roku odluči o njegovim pravima i obvezama, ili o sumnji ili optužbi
zbog kažnjivog djela.
(...)*

*III. ZAŠTITA PRAVA NA SUĐENJE U RAZUMNOM ROKU

Članak 27.*

*(1) Stranka u sudskom postupku koja smatra da nadležni sud nije odlučio u
razumnom roku o njezinom pravu ili obvezi ili o sumnji ili optužbi za kažnjivo
djelo, može neposredno višem sudu uputiti zahtjev za zaštitu prava na suđenje u
razumnom roku.
(2) Ako se zahtjev odnosi na postupak koji je u tijeku pred Visokim trgovačkim
sudom Republike Hrvatske, Visokim prekršajnim sudom Republike Hrvatske ili
Upravnim sudom Republike Hrvatske, o zahtjevu će odlučiti Vrhovni sud Republike
Hrvatske.*

*Članak 62.*

*(1) Svatko može podnijeti Ustavnom sudu ustavnu tužbu ako smatra da mu je
pojedinačnim aktom tijela državne vlasti (...) kojim je odlučeno o njegovim
pravima i obvezama ili o sumnji ili optužbi zbog kažnjivog djela, povrijeđeno
ljudsko pravo ili temeljna sloboda zajamčena Ustavom (...).

Ustavna tužba je osnovana.*

4. Ustavni sud razmatrao je osnovanost ustavne tužbe s aspekta članka 29. stavka
1. Ustava.
Sadržaj ustavnog prava iz članka 29. stavka 1. Ustava ograničen je na postupovna
jamstva pravičnog suđenja pa Ustavni sud, ocjenjujući navode ustavne tužbe sa
stajališta tog ustavnog prava, ispituje eventualno postojanje postupovnih
povreda u postupcima pred sudovima i na temelju toga ocjenjuje je li postupak –
razmatran kao jedinstvena cjelina – bio vođen na način koji je podnositelju
osigurao pravično suđenje.
Svoju odluku Ustavni sud obrazlaže sljedećim utvrđenjima:
4.1. U konkretnom slučaju Ustavni sud treba ispitati je li način na koji je
Vrhovni sud Republike Hrvatske tumačio i primijenio mjerodavne odredbe Zakona o
sudovima u skladu s Ustavom zajamčenim pravom na suđenje u razumnom roku, na
način kako ga tumači Ustavni sud.
4.2. Vrhovni sud Republike Hrvatske, pri utvrđivanju pravno relevantnog
razdoblja, uzeo je u obzir ukupno trajanje spornog postupka od podnošenja tužbe
do donošenja rješenja o zahtjevu za zaštitu prava na suđenje u razumnom roku.
4.3. Pri ocjeni da u spornom postupku podnositeljici nije povrijeđeno pravo
zajamčeno odredbom članka 29. stavka 1. Ustava Republike Hrvatske, Vrhovni sud
Republike Hrvatske imao je u vidu da je prvostupanjski sud nastojao biti
učinkovit s obzirom na prirodu spora pa je zaključio da je za očekivati da će se
početno kašnjenje ispraviti učinkovitim postupanjem pred žalbenim sudom.
5. Prilikom ocjene je li u konkretnom slučaju podnositeljici osporenim
rješenjem, kojim je odbijen njezin zahtjev za zaštitu prava na suđenje u
razumnom roku, povrijeđeno ustavno pravo i konvencijsko pravo, kojim se jamči
donošenje odluke u razumnom roku, Ustavni sud uzeo je u obzir sve okolnosti
konkretnog slučaja (duljinu trajanja postupka, značaj postupka za
podnositeljicu).
6. Ustavni sud, također, primjećuje da je Vrhovni sud Republike Hrvatske
pogrešno utvrdio da postupak u vrijeme donošenja osporenog rješenja još uvijek
traje.
Naime, uvidom u pribavljeni spis Općinskog suda u Zagrebu broj: P-11993/03
razvidno je da je postupak pravomoćno okončan nakon podnošenja zahtjeva, a prije
donošenja odluke o podnositeljičinom zahtjevu, presudom Županijskog suda u
Zagrebu broj: Gž-2954/07 od 26. lipnja 2007. (uručena podnositeljici 28. rujna
2007.).
7. Sukladno navedenim utvrđenjima razvidno je da je postupak u konkretnom
slučaju trajao gotovo četiri (4) godine, pa se ne može smatrati da je postupak
okončan u razumnom roku.
Polazeći od navedenog, Ustavni sud utvrđuje da je podnositeljici osporenim
rješenjem Vrhovnog suda Republike Hrvatske povrijeđeno ustavno i konvencijsko
pravo na suđenje u razumnom roku.
8. Slijedom navedenog, na temelju odredaba članaka 73. i 76. stavaka 1. i 2.
Ustavnog zakona donesena je odluka kao u točkama I. i II. izreke, a na temelju
odredaba članka 31. stavaka 4. i 5. Ustavnog zakona donesena je odluka kao u
točki III. izreke.
9. Objava odluke (točka IV. izreke) temelji se na odredbama članka 29. Ustavnog
zakona.
10. Predsjednik Vrhovnog suda Republike Hrvatske dužan je dostaviti Ustavnom
sudu pisanu obavijest o datumima donošenja i otpreme rješenja u roku od osam (8)
dana od dana njegove otpreme, a najkasnije osam (8) dana od isteka roka
određenog u točki III. izreke ove odluke. Ovaj nalog temelji se na članku 31.
stavcima 4. i 5. Ustavnog zakona.

Broj: U-IIIVs-4655/2007
Zagreb, 24. lipnja 2008.

USTAVNI SUD REPUBLIKE HRVATSKE
Predsjednik Vijeća
**dr. sc. Aldo Radolović**, v. r.

Odluka, NN 78/2008-2567
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)